Document ID: 32001L0026

Direktiva 2001/26/ES Evropskega parlamenta in Sveta
z dne 7. maja 2001
o spremembi Direktive Sveta 95/50/ES o enotnih postopkih kontrol cestnega prevoza nevarnega blaga
(Besedilo velja za EGP)
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o ustanovitvi Evropske skupnosti in zlasti člena 71 Pogodbe,
ob upoštevanju predloga Komisije [1],
ob upoštevanju mnenja Ekonomsko-socialnega odbora [2],
po posvetovanju z Odborom regij,
v skladu s postopkom iz člena 251 Pogodbe [3],
ob upoštevanju naslednjega:
(1) Direktiva Sveta 94/55/ES z dne 21. novembra 1994 o približevanju zakonodaje držav članic v zvezi s prevozom nevarnega blaga po cesti [4] določa enotna pravila za prevoz nevarnega blaga v Skupnosti.
(2) Priloge k Direktivi Sveta 95/50/ES z dne 6. oktobra 1995 o enotnih postopkih kontrole cestnega prevoza nevarnega blaga [5] so povezane s prilogami k Direktivi 94/55/ES. Prilagoditev prilog k Direktivi 94/55/ES znanstvenemu in tehničnemu napredku lahko vpliva na priloge k Direktivi 95/50/ES.
(3) Prilagoditev prilog k Direktivi 94/55/ES znanstvenemu in tehničnemu napredku mora biti izvedena po postopku v odboru.
(4) Obstajati mora možnost hitre prilagoditve prilog k Direktivi 95/50/ES znanstvenemu in tehničnemu napredku. V ta namen je treba tudi za Direktivo 95/50/ES ustanoviti odbor.
(5) Ukrepe, potrebne za izvajanje Direktive 95/50/ES, je treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil [6].
(6) Prilogo I k Direktivi 95/50/ES je treba spremeniti tako, da se upošteva Direktiva Komisije 1999/47/ES z dne 21. maja 1999 o drugem prilagajanju tehničnemu napredku Direktive Sveta 94/55/ES o približevanju zakonodaje držav članic v zvezi s prevozom nevarnega blaga po cesti [7].
(7) Direktivo 95/50/ES je zaradi tega potrebno temu primerno spremeniti -
SPREJELA NASLEDNJO DIREKTIVO:
Člen 1
Direktiva 95/50/ES se spremeni:
1. Vstavijo se naslednji členi:
"Člen 9a
Spremembe, potrebne za prilagoditev prilog znanstvenemu in tehničnemu napredku na področjih, ki jih zajema ta direktiva, zlasti zaradi upoštevanja sprememb Direktive 94/55/ES, se sprejmejo v skladu s postopkom iz člena 9b.
Člen 9b
1. Komisiji pomaga odbor za prevoz nevarnega blaga, ki se ustanovi v skladu s členom 9 Direktive 94/55/ES, v nadaljnjem besedilu odbor.
2. Pri sklicevanju na ta odstavek veljata člena 5 in 7 Sklepa 1999/468/ES [8], ob upoštevanju določb člena 8 sklepa.
Obdobje iz člena 5(6) Sklepa 1999/468/ES je tri mesece.
3. Odbor sprejme svoj poslovnik."
2. Priloga I se spremeni:
(a) v točki 13 se "Bruto masa nevarnega blaga na prevozno enoto"nadomesti s "Celotna količina nevarnega blaga na prevozno enoto";
(b) v točki 15 se "verigo kontejnerjev"nadomesti z "verižnim vozilom";
(c) v točki 32 se "Orodje za začasna popravila"nadomesti z "Ena ročna svetilka za vsakega člana posadke vozila";
(d) v točki 34 se "Dve luči oranžne barve"nadomesti z "Dva samostoječa opozorilna znaka";
(e) v točki 36 se "Osebna zaščitna oprema voznika"nadomesti s "Primeren opozorilni telovnik ali opozorilno oblačilo za vsakega člana posadke vozila".
Člen 2
1. Države članice sprejmejo zakone in druge predpise, potrebne za uskladitev s to direktivo, najpozneje do 23. decembra 2001. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Načine sklicevanja določijo države članice.
2. Države članice predložijo Komisiji besedilo temeljnih predpisov nacionalne zakonodaje, sprejetih na področju, ki ga ureja ta direktiva.
Člen 3
Ta direktiva začne veljati na dan objave v Uradnem listu Evropskih skupnosti.
Člen 4
Ta direktiva je naslovljena na države članice.
V Bruslju, 7. maja 2001

Labels: 8
15